Normalt er det Nephews forsanger Simon Kvamm, der afgør bandets traditionelle sangdyst. Men pludselig dukkede Danmarks kommende konge op på scenen som ’uvildig dommer'.

Kongelig overdommer

- Vi går til øverste hylde, når vi vælger dommere, lød det fra Simon Kvamm, mens han lagde armen om en tydelig glad og afslappet kronprins, der trådte ind på scenen i shorts og løs skjorte.

- Deres Kongelige Højhed, vil De ikke have lov til at pege på den side, der har vundet dagens sangkonkurrence?, spurgte Simon Kvamm, efter jubelbrølet, der blev udløst da kronprinsen trådte ud på scenen, var stilnet en smule af.

Herefter pegede kronprins Frederik efter nogle sekunders betænkningstid på venstre side og kronede dem som vinder af sangkonkurrencen.